
	EELNÕU
01.09.2026


	MÄÄRUS

	

	Vabariigi Valitsuse 18. septembri 2025. a määruse nr 76 „Asutuse teadus- ja arendustegevuse toetuse eraldamise ning toetuse tagasinõudmise tingimused ja kord” muutmine
	 


Määrus kehtestatakse teadus- ja arendustegevuse ning innovatsiooni korralduse seaduse § 21 lõike 13 alusel. [image: ]

§ 1. Vabariigi Valitsuse 18. septembri 2025. a määruses nr 76 “Asutuse teadus- ja arendustegevuse toetuse eraldamise ning toetuse tagasinõudmise tingimused ja kord” tehakse järgmised muudatused:

1) paragrahvi 4 lõiget 1 täiendatakse pärast sõnu „proportsionaalselt“ sõnadega „Eesti ülikoolis“.

2) paragrahvi 4 lõige 2 sõnastatakse järgmiselt:

“(2) Avaliku sektori asutuse teadlaste järelkasvu näitajana arvestatakse kaitstud doktoritöö kaasjuhendamist, välja arvatud ülikoolide vahelist kaasjuhendamist, juhul, kui:
1) doktorant töötas kaasjuhendajaga samas asutuses vähemalt poole doktoriõpingute nominaalajast, doktorandi töökoormus oli keskmiselt vähemalt 0,5 ning tema töö oli seotud doktoritööga ja
2) kaasjuhendaja töökoormus asutuses kogu juhendamise perioodil oli keskmiselt vähemalt 0,5 ning tal oli lisaks doktorandi juhendamisele ka muid teadus- ja arendustegevusega seotud tööülesandeid.”;

3) paragrahvi 5 lõike 1 sissejuhatavat teksti täiendatakse pärast sõnu „lepingu kohta,“ sõnadega „välja arvatud käesoleva lõike punktides 1 ja 2 nimetatud tulude puhul,“; 

4) paragrahvi 5 lõike 1 punkt 5 sõnastatakse järgmiselt:

“5) tulu riigieelarvelistest konkurentsipõhistest teadus- ja arendustegevuse meetmetest, välja arvatud teadus- ja arendustegevuse valdkonna eest vastutava ministeeriumi eelarves kajastuvad projektipõhised toetused, ja strateegiliste uuringute programmi toetustest, koefitsiendiga 1;“;

5) paragrahvi 5 lõiked 2 ja 3 sõnastatakse järgmiselt:

„(2) Tegevustoetuse tulemusosa arvestamisel ei lähe arvesse tulu lepingutest, mille avaliku sektori asutus on sõlminud juriidilise isiku või asutusega, mille aktsionär või osanik ta ise on, või juriidilise isiku või asutusega, kes kuuluvad avaliku sektori asutuse aktsionäride või osanike ringi.

(3) Tegevustoetuse tulemusosa arvutamisel ei lähe arvesse toetuse osa, mida avaliku sektori asutus kasutab teadus- ja arendustegevuse läbiviimise vahendamiseks, sealhulgas projekti partneritele edastatavad vahendid, või vahendid, mida toetuse saaja kasutab hankimiseks mõnelt teiselt asutuselt, organisatsioonilt või isikult.“;

6) paragrahvi 5 täiendatakse lõikega 4 järgmises sõnastuses:

“(4) Käesoleva määruse § 5 lõikes 1 nimetamata tuludele lisaks ei arvestata tegevustoetuse tulemusosa mahu määramisel käesoleva määruse lisas „Tegevustoetuse tulemusosa määramisel mittearvestatavad tulud“ nimetatud tulu.”;

7) paragrahvi 6 lõige 5 sõnastatakse järgmiselt:

“(5) Kui lõikes 2 nimetatud asutuse puhul jääb lõike 4 alusel arvutatud rahvusteaduste baasosa maht alla 50 000 euro, arvestatakse asutuse rahvusteaduste baasosaks 50 000 eurot.”;

8) paragrahvi 7 täiendatakse punktiga 11 järgmises sõnastuses:

“11) teadusartikkel, mis on avaldatud punktis 1 nimetatud andmebaasides kajastatud eelretsenseeritud kogumikus, sealhulgas konverentsikogumikus, koefitsiendiga 1;”;

9) paragrahvi 8 punktid 1 ja 2 sõnastatakse järgmiselt:

“1) Eesti ülikoolis kaitstud doktoritööde arv, juhul kui doktoritöö juhendaja või kaasjuhendaja ja doktorant töötasid doktorandi doktoriõpingute ajal äriühingus samaaegselt vähemalt poole doktoriõpingute nominaalajast, kumbki vähemalt 0,5 koormusega ning doktorandi töö äriühingus on seotud doktoritöö valdkonnaga, koefitsiendiga 4. Nõuete täitmise hindamisel lähtutakse doktoriõpingute nominaalajast, õppeaja pikendamist ja akadeemilisel puhkusel viibimise aega ei arvestata. Samaaegse töötamise perioodi arvestatakse üksnes aja eest, mil doktorant õppis doktoriõppes ning asjaomane isik oli määratud tema doktoritöö juhendajaks või kaasjuhendajaks;

2) Eesti ülikoolis kaitstud magistritööde arv, mille juhendaja töötas äriühingus vähemalt poole magistriõpingute nominaalajast vähemalt 0,5 koormusega ning magistritöö teema on seotud äriühingu tegevusalaga, koefitsiendiga 1.”;

10) paragrahvi 10 lõige 1 sõnastatakse järgmiselt:

“(1) Avaliku sektori asutus esitab tegevustoetuse mahu määramise alusandmed teadus- ja arendustegevuse valdkonna eest vastutavale ministeeriumile ministeeriumi poolt kehtestatud vormil hiljemalt tegevustoetuse jaotuse kinnitamisele eelneva aasta 1. oktoobriks või võtab ministeerium või tema volitatud isik andmed 1. oktoobri seisuga Eesti Teadusinfosüsteemist.“; 

11) paragrahvi 10 lõige 2 sõnastatakse järgmiselt:

“(2) Äriühingust asutus esitab tegevustoetuse mahu määramise alusandmed innovatsiooni valdkonna eest vastutavale ministeeriumile ministeeriumi poolt kehtestatud vormil hiljemalt tegevustoetuse jaotuse kinnitamisele eelneva aasta 1. oktoobriks või võtab ministeerium või tema volitatud isik andmed 1. oktoobri seisuga Eesti Teadusinfosüsteemist.”;

12) määrust täiendatakse paragrahviga 151 järgmises sõnastuses:

„§ 151. Tegevustoetuse mahu määramise alusandmete esitamine 2026. aastal

2026. aastal tuleb § 10 lõikes 1 nimetatud tegevustoetuse mahu määramise alusandmed esitada teadus- ja arendustegevuse valdkonna eest vastutavale ministeeriumile ning § 10 lõikes 2 nimetatud tegevustoetuse mahu määramise alusandmed esitada innovatsiooni valdkonna eest vastutavale ministeeriumile hiljemalt 1. novembriks või võtab ministeerium või tema volitatud isik andmed 1. novembri seisuga Eesti Teadusinfosüsteemist.“;

13) määrust täiendatakse lisaga „Tegevustoetuse tulemusosa määramisel mittearvestatavad tulud“ (lisatud). 

§ 2. Määruse jõustumine

Määrus jõustub 1. oktoobril 2026. a.

Tegevustoetuse tulemusosa määramisel mittearvestatavad tulud
 
Määruse §-s 5 nimetatud tegevustoetuse tulemusosa määramisel ei arvestata järgmist tulu:

1. Juriidilise isiku või asutuse tellimustöö esitatud arvet, mille summa on väiksem kui 3000 eurot, kui arve aluseks ei ole leping, mille kogumaksumus on vähemalt 3000 eurot;

2. Tulu immateriaalse vara kasutusõiguste andmisest litsentsi- või võõrandamislepingu alusel, kui immateriaalne vara ei ole tekkinud teadus- ja arendustegevuse tulemusena või immateriaalse vara olemasolu ei ole võimalik dokumentaalselt tõendada;

3. Riigieelarvest teadus- ja arendustegevuse valdkonna eest vastutava ministeeriumi eelarve kaudu eraldatavad toetused, sealhulgas asutuse teadus- ja arendustegevuse toetus, riiklik uurimistoetus, teadus- ja arendustegevuse sihttoetus, süsteemitoetus ja uurija-professori toetus, välja arvatud § 5 lõike 1 punkt 5 nimetatud strateegiliste uuringute programmi toetused;

4. Tulu ministeeriumite rahastatud riiklikest programmidest, mis ei ole konkurentsipõhised ning milles on asutus määratud tegevuse teostajaks; 

5. Tulu välisriikide allikatest rahastatud meetmetest, mille vahendid kajastuvad riigieelarves ja asutus on toetuse saaja või partner;

6. Tulu Euroopa Liidu territoriaalse koostöö ja naabruspoliitika instrumendi programmide vahenditest;

7. Tulu teadus- ja arendustegevuse valdkonna eest vastutava ministeeriumi eelarves olevatest struktuuritoetustest rahastatud meetmetest, milles asutus on elluviija, toetuse saaja või partner;

8. Tulu programmidest, mis programmile kehtestatud tingimuste järgi ei ole suunatud teadus- ja arendustegevuse toetamisele; 

9. Tulu teadus- ja arendustegevuse toetuse tulemusosa mahu arvestamisel arvesse võetavate vahendite osast, mille toetuse saaja on kasutanud teadus- ja arendustegevuse läbiviimise vahendamiseks, sh koordineeriva projekti partneritele edastatud vahendid, või hankimiseks mõnelt teiselt asutuselt, organisatsioonilt või isikult;

10. Majandustegevuse toetamiseks eraldatud tegevustoetus;

11. Tulu lepingutest, mille sisu ei ole seotud teadus- ja arendustegevusega, sealhulgas:
1) poliitikauuringud, sealhulgas programmide, poliitikate ja meetmete analüüs, eel- ja järelhindamine, mõjude hindamine, keskkonnamõjude hindamine, poliitikameetmeid ja seadusandlikku tegevust toetav töö, näiteks poliitiline ja juriidiline nõustamine, haldustegevuse tehniline tugi, mis ei ole tellitud teadus- ja arendustegevusena;
2) üldotstarbeline andmete kogumine, mis ei ole teadus- ja arendusprojekti lahutamatu osa, näiteks kvartaalsed töötuse uuringud, terviseandmete kogumine, meteoroloogiline ja hüdroloogiline seire;
3) kogumine, kodeerimine, salvestamine, liigitamine, levitamine, tõlkimine, kopeerimine, jäljendamine ja pöördprojekteerimine;
4) andmetöötlus ja statistiline analüüs korraliste eesmärkide täitmiseks, mis toimub väljaspool teadus- ja arendusprojekti;
5) turu-uuringud ja teostatavusuuringud, välja arvatud teadus- ja arendusprojektide teostatavusuuringud;
6) väljaspool eksperimentaalarendust toimuvad tegevused, sh korralised toodete või protsesside muudatused; tavateadmisel põhinev tootearendus; tootmise käivitamine, tootmisprotsessi seadmestamine ja ümberkorraldamine;
7) tarkvara ja infosüsteemide loomine ja arendus teadaolevate meetodite ja  olemasolevate tarkvaraliste töövahenditega; 
8) teadus- ja arendustegevuse toetuste taotlemise, haldamise ja jagamisega seotud tegevus ning teadus- ja arendustegevuse tulemuste levitamisega seotud tegevus, sealhulgas teaduskonverentside korraldamine;
9) pedagoogiline tegevus akadeemilistes asutustes.

